Video: Terroris dros tydens ‘tronkvakansie’ – dreig weerChristodoulos Xiros ‘n Veroordeelde Griekse terroris wat nie na ‘n “tronkvakansie” na die gevangenis teruggekeer het nie, dreig nou om sy terreur te hervat. Christodoulos Xiros (55) is in 2003 saam met sy twee broers lewenslank tronk toe gestuur weens hul rol in die bedrywighede van die terreurgroep, 17 November. Dié groep het sedert die 1970s ‘n terreurstryd gevoer waartydens 23 mense omgekom het. Veral buitelandse diplomate, Griekse politici en sakelui is geteiken. Die polisie het die organisasie in 2002 opgeruim gekry. Xiros is op Nuwejaarsdag ‘n week lank “tronkverlof” toegestaan weens goeie gedrag, maar hy het gedros. In ‘n video op die internet beloof hy om die terreur te hervat, en beskuldig Duitsland daarvan dat dit Europa gekoloniseer het. Hy beskuldig die Griekse regering van verraad, en striem ook die ekstremistiese regse party, die Goue Daeraad. Foto’s van Ché Guevarra en Griekse vryheidsvegters uit die 19de eeu is ook op die video te sien.